*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 14ης Σεπτεμβρίου 1983

για τη χορήγηση αδείας στη Γαλλική Δημοκρατία να προχωρήσει σε ενδοκοινοτική επιτήρηση των εισαγωγών ορισμένων κλωστοϋφαντουργικών προϊόντων καταγωγής Τουρκίας που έχουν τεθεί σε ελεύθερη κυκλοφορία στην Κοινότητα

(Το κείμενο στη γαλλική γλώσσα είναι το μόνο αυθεντικό)

(83/481/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,

την απόφαση 80/47/ΕΟΚ της Επιτροπής της 20ής Δεκεμβρίου 1979 σχετικά με τα μέτρα επίβλεψης και προστασίας τα οποία δύνανται να λάβουν τα κράτη μέλη κατόπιν χορηγήσεως αδείας έναντι της εισαγωγής ορισμένων προϊόντων καταγωγής τρίτων χωρών και τα οποία τίθενται σε ελεύθερη κυκλοφορία σε άλλο κράτος μέλος (1), και ιδίως τα άρθρα 1 και 2,

Εκτιμώντας:

ότι, δυνάμει της αποφάσεως 80/47/ΕΟΚ, τα κράτη μέλη μπορούν να προβούν σε ενδοκοινοτική επιτήρηση των εισαγωγών που αναφέρονται σε αυτήν, μόνον εφόσον τους χορηγηθεί προηγούμενη άδεια από την Επιτροπή·

ότι, με την απόφαση 83/326/ΕΟΚ της 28ης Ιουνίου 1983 (2) και τις επόμενες, η Επιτροπή χορήγησε άδεια σε ορισμένα κράτη μέλη να καθιερώσουν την επιτήρηση αυτή·

ότι, σύμφωνα με το άρθρο 1 του κανονισμού (ΕΟΚ) αριθ. 1842/71 του Συμβουλίου της 21ης Ιουνίου 1971 σχετικά με τα μέτρα διασφαλίσεως που προβλέπονται στη συμφωνία συνδέσεως μεταξύ της Ευρωπαϊκής Οικονομικής Κοινότητας και της Τουρκίας (3), η Επιτροπή, με τους κανονισμούς (ΕΟΚ) αριθ. 1898/83 (4), (ΕΟΚ) αριθ. 1899/83 (5) και (ΕΟΚ) αριθ. 1957/83 (6), θέσπισε προστατευτικά μέτρα έναντι των εισαγωγών στη Γαλλία κλωστοϋφαντουργικών προϊόντων των κατηγοριών 2, 4, 6, 16, 20 και 26, καταγωγής της ως άνω τρίτης χώρας·

ότι έχουν εγκριθεί τέτοια μέτρα διαφύλαξης λόγω της ταχείας και μαζικής αύξησης των σχετικών εισαγωγών όσον αφορά τη Γαλλία και τη σχετική ζημία που προκύπτει για τη γαλλική παραγωγή·

ότι, δυνάμει των μέτρων προστασίας που έτσι θεσπίστηκαν, η εισαγωγή των εν λόγω κλωστοϋφαντουργικών προϊόντων στη Γαλλία, καταγωγής Τουρκίας, έχει υποβληθεί σε ποσοτικούς περιορισμούς μέχρι τις 31 Δεκεμβρίου 1983·

ότι, με σκοπό να επισημαίνονται γρήγορα οι εκτροπές εμπορίου που δυνατόν να επιδεινώσουν ή να προκαλέσουν δυσχέρειες στο σχετικό τομέα, η γαλλική κυβέρνηση υπέβαλε στις 3 Αυγούστου 1983 περαιτέρω αιτήσεις στην Επιτροπή, δυνάμει του άρθρου 2 της αποφάσεως 80/47/ΕΟΚ, για να της δοθεί η άδεια να επιβάλει προηγούμενη ενδοκοινοτική επιτήρηση στις εισαγωγές των εν λόγω κλωστοϋφαντουργικών προϊόντων καταγωγής Τουρκίας, και τα οποία τίθενται σε ελεύθερη κυκλοφορία στα άλλα κράτη μέλη·

ότι η Επιτροπή εξέτασε κατά πόσο οι εν λόγω εισαγωγές μπορούσαν να αποτελέσουν το αντικείμενο των μέτρων ενδοκοινοτικής επιτήρησης δυνάμει του άρθρου 2 της αποφάσεως 80/47/ΕΟΚ·

ότι από την εξέταση αυτή προέκυψε ότι υπάρχει κίνδυνος να παρουσιαστούν εκτροπές του εμπορίου μέσω των άλλων κρατών μελών που θέτουν σε κίνδυνο τους στόχους που επιδιώκονται από τα μέτρα διαφύλαξης τα οποία έχουν εγκριθεί για τη Γαλλία, και να επιδεινώνουν ή παρατείνουν τις οικονομικές δυσχέρειες του σχετικού κλάδου παραγωγής·

ότι η κατάσταση αυτή είναι σοβαρή και υφίσταται αδυναμία να επιλυθεί σήμερα το πρόβλημα αυτό με γενικά μέτρα σε κοινοτικό επίπεδο·

ότι, λόγω της εφαρμογής των επίσημων ρητρών διαφύλαξης και λόγω των εκτάκτων περιστάσεων, πρέπει να δοθεί στη Γαλλία η άδεια να επιβάλει προηγούμενη ενδοκοινοτική επιτήρηση στις εισαγωγές των σχετικών κλωστοϋφαντουργικών προϊόντων καταγωγής Τουρκίας, και τα οποία τίθενται σε ελεύθερη κυκλοφορία στα άλλα κράτη μέλη, μέχρι τη λήξη της ισχύος των προαναφερόμενων κανονισμών (ΕΟΚ) αριθ. 1898/83, (ΕΟΚ) αριθ. 1899/83 και (ΕΟΚ) αριθ. 1957/83,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Γαλλική Δημοκρατία εξουσιοδοτείται να προβαίνει μέχρι τις 31 Δεκεμβρίου 1983, σύμφωνα με την απόφαση 80/47/ΕΟΚ, σε ενδοκοινοτική επίβλεψη των εισαγωγών κλωστοϋφαντουργικών προϊόντων των αναφερομένων στο παράρτημα, καταγωγής Τουρκίας, και τα οποία τίθενται σε ελεύθερη κυκλοφορία στα άλλα κράτη μέλη.

Άρθρο 2

Η παρούσα απόφαση απευθύνεται στη Γαλλική Δημοκρατία.

Βρυξέλλες, 14 Σεπτεμβρίου 1983.

Για την Επιτροπή

Wilhelm HAFERKAMP

Αντιπρόεδρος

(1) ΕΕ αριθ. L 16 της 22. 1. 1980, σ. 14.

(2) ΕΕ αριθ. L 175 της 30. 6. 1983, σ. 1.

(3) ΕΕ αριθ. L 192 της 26. 8. 1971, σ. 14.

(4) ΕΕ αριθ. L 188 της 13. 7. 1983, σ. 5.

(5) ΕΕ αριθ. L 188 της 13. 7. 1983, σ. 7.

(6) ΕΕ αριθ. L 192 της 16. 7. 1983, σ. 29.